钦定古今图书集成/明伦汇编/氏族典/第214卷 > 何敬容
## 钦定古今图书集成/明伦汇编/氏族典/第214卷 > 何敬容

按《梁书何敬容传》，“敬容字国礼，庐江人也。父昌㝢，敬
容以名家子，弱冠选尚齐武帝女长城公主，拜驸马
都尉。天监初，为秘书郎，历太子舍人、尚书殿中郎、太
子洗马、中书舍人、秘书丞，迁扬州治中，出为建安内
史。清公有美绩，民吏称之。还除黄门郎，累迁太子中
庶子、散骑常侍、侍中、司徒左长史。普通二年，复为侍”
中，领羽林监，俄领本州大中正，守吏部尚书，铨序明
审，号为称职。四年，除为招远将军、吴郡太守，为政勤
恤民隐，辨讼如神。视事四年，治为天下第一。大通二
年，征为中书令，未拜，复为吏部尚书，领右军将军，俄
加侍中。中大通元年，改太子中庶子。三年，迁尚书右
仆射，参掌选事。五年，迁左仆射，加宣惠将军。大同三
年，迁中权将军、丹阳尹。五年，入为尚书令。十一年，坐
妾弟费慧明为𣜦仓丞，夜盗官米，为禁司所执，送领军府。时河东王誉为领军将军，敬容以书解慧明，誉
即封书以奏，高祖大怒，诏免职。中大同元年，起为金
紫光禄大夫，未拜，又加侍中。太清元年，迁太子詹事。
二年，侯景袭京师，敬容自府移家台内。三年正月，敬
容卒于围内。诏赠仁威将军。子玨，秘书丞，早卒。